Líkt og síðustu ár bjóðum við okkar vinsælu gjafabréf til sölu fyrir jólin . Hverju gjafabréfi fylgir lítil og falleg gjafaaskja sem hægt er að koma gjafabréfinu fyrir í , einu og sér eða t.d. með smáhlut sem gefa á með bréfinu . Á öskjuna er hægt að merkja viðtakanda og gefanda , en öskjunni er einnig hægt að pakka inn í hefðbundinn gjafapappír og bæta við merkimiða eða jólakorti að eigin vali . Hér á þessari síðu getur þú valið fyrir hve marga gjafabréfið á að gilda , fyllir inn upplýsingar um hvert við eigum að senda gjafabréfið og greiðir fyrir með korti eða millifærslu . Athugið að gjafaaskjan kemur ósamsett með gjafabréfinu svo ekki er æskilegt að láta okkur senda gjöfina beint til viðtakanda gjafarinnar . Hafðu samband ef þú vilt að við útbúum gjöfina , komum henni fyrir í öskju og sendum beint á viðtakanda . Það gæti hentað vel fyrir þá sem búa utan Íslands . Um Ferðina Gjafabréfið inniheldur ferð í “ The Grand Summit Tour ” á topp Snæfellsjökuls . Ferðin hefst á skrifstofunni okkar á Gufuskálum þar sem ferðin er undirbúin . Þegar allir eru klárir í ferðina er keyrt upp að snjó . Þaðan er farið á snjóbíl upp á Miðhengju efst á Snæfellsjökli ( 1380 m. ) . Miðhengjan er staðsett rétt fyrir neðan hinn eiginlega topp jökulsins ( 1446 m. ) . Ef aðstæður leyfa gefst áhugasömum tækifæri á að klífa toppinn með leiðsögumanni og öllum nauðsynlegum öryggisbúnaði . Það krefst almennrar líkamlegrar hæfni og tekur um 25 mínútur frá Miðhengju . Þeir sem hins vegar vilja taka því rólega geta setið inni í hlýjum snjóbílnum eða notið þess stórkostlega útsýnis yfir Snæfellsnes , Breiðafjörð og Faxaflóa sem sjá má frá jöklinum . Eftir huggulega stund fyrir ofan skýin með heitt súkkulaði við hönd höldum við til baka á snjóbílnum . Athugið að einnig er möguleiki að skíða niður með leiðsögumanni , og verður boðið upp á allan þann skíðabúnað sem þú þarft . Allir valmöguleikar svo sem klifur á toppinn , heitt súkkulaði eða skíðabúnaður eru innifalin í ferðinni . Einnig er innifalið Gore-Tex hlífðarfatnaður og hlýir , vatnsheldir fjallaskór fyrir þá sem þess óska . Aldrei eru færri en tveir leiðsögumenn sem sjá um ferðina og er hámarksfjöldi í hverri ferð 12 manns . Það tryggir persónulega og góða þjónustu og eykur öryggi í ferðinni . “ The Grand Summit Tour ” er ævintýraleg hálfs dags ferð upp á topp Snæfellsjökuls . Það besta við ferðina er að hún hentar öllum 12 ára og eldri , óháð líkamlegri hæfni og áhugamálum þar sem einfalt er að bæta við fyrrgreindum möguleikum til að gera hana meira krefjandi eða spennandi . Ferðin tekur um 4 - 5 tíma og er í boði frá febrúar / mars fram í júní .